

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ԱԶԳԱՅԻՆ ԱՆՎՏԱՆԳՈՒԹՅԱՆ ԾԱՌԱՅՈՒԹՅԱՆ ՏՆՕՐԵՆ**

**Հ Ր Ա Մ Ա Ն**

«19» մայիսի 2025թ․ N 26-Լ

**ԵՐԵՎԱՆ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ԱՆՎՏԱՆ­ԳՈՒԹՅԱՆ**

**ՄԱՐՄԻՆՆԵՐԻ ԾԱՌԱՅՈՂՆԵՐԻ ՎԱՐՔԱԳԾԻ ԿԱՆՈՆՆԵՐԸ ՍԱՀՄԱՆԵԼՈՒ ՄԱՍԻՆ**

Հիմք ընդունելով «Հանրային ծառայության մասին» օրենքի 28-րդ հոդվածի 6-րդ մասը և ղեկավարվելով Հայաստանի Հանրապետության վարչա­պետի 2018 թվականի հունիսի 28-ի N 860-Լ որոշմամբ հաստատված՝ Հայաստանի Հանրապետության ազգային անվտանգության ծառայության կանո­նադրության 21-րդ կետի 15-րդ ենթակետով`

**ՀՐԱՄԱՅՈՒՄ ԵՄ`**

1․ Սահմանել Հայաստանի Հանրապետության ազգային անվտանգության մարմինների ծառայողների վարքագծի կանոնները՝ համաձայն հավելվածի։

2․ Հայաստանի Հանրապետության ազգային անվտանգության ծառայության ինքնուրույն կառուցվածքային ստորաբաժանումների պետերին՝ սահմանել հսկողություն ենթակա անձնակազմի կողմից սույն հրամանի 1-ին կետով սահմանված վարքագծի կանոնների պահպանման նկատմամբ։

3․ Հրամանը ծանոթացնել Հայաստանի Հանրապետության ազգային անվտանգության ծառայության ամբողջ անձնակազմին։

**ՀՀ ազգային անվտանգության**

**ծառայության տնօրեն Ա. ԱԲԱԶՅԱՆ**

Հավելված

ՀՀ ԱԱԾ տնօրենի

2025թ․ մայիսի 19-ի

N 26- Լ հրամանի

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԱԶԳԱՅԻՆ ԱՆՎՏԱՆԳՈՒԹՅԱՆ**

**ՄԱՐՄԻՆՆԵՐԻ ԾԱՌԱՅՈՂՆԵՐԻ ՎԱՐՔԱԳԾԻ ԿԱՆՈՆՆԵՐ**

**1․ ԸՆԴՀԱՆՈՒՐ ԴՐՈՒՅԹՆԵՐ**

1. Հայաստանի Հանրապետության ազգային անվտանգության մարմինների (այսուհետ՝ Ազգային անվտանգության մարմիններ) ծառայողների վարքագծի կանոնները (այսուհետ՝ Կանոններ) «Հանրային ծառայության մասին» օրենքով (այսուհետ՝ Օրենք) սահմանված վարքագծի սկզբունքներից բխող վարքագծի կանոնների ամբողջություն է, որով պետք է առաջնորդվեն Ազգային անվտանգության մարմինների ծառայողները։
2. Զինվորական և կատարողական կարգապահության ամրապնդման նպատակով Ազգային անվտանգության մարմինների ծառայողների վարքագծի կանոններ կարող են սահմանվել նաև այլ օրենքներով և դրանց հիման վրա ընդունված իրավական ակտերով։
3. Կանոնների նպատակներն են՝

1) Ազգային անվտանգության մարմիններում բարեվարքության համակարգի շարունակական զարգացումը,

2) Ազգային անվտանգության մարմինների ծառայողների բարեվարք, պատասխանատու և օրինակելի վարքագծի ապահովումը,

3) Ազգային անվտանգության մարմինների նկատմամբ հանրության վստահության ամրապնդումը,

4) կոռուպցիայի նկատմամբ զգոնության և անհանդուրժողականության ամրապնդումը,

5) վարքագծի սկզբունքների կիրառման միասնականության ապահովումը։

1. Կանոններում օգտագործվում են հետևյալ հիմնական հասկացությունները․
2. **Ազգային անվտանգության մարմինների ծառայող (այսուհետ՝ Ծառայող)՝** «Ազգային անվտանգության մարմիններում ծառայության մասին» օրենքի 2-րդ հոդվածի 1-ին մասում նշված անձինք, ինչպես նաև Ազգային անվտանգության մարմինների շարքային և կրտսեր ենթասպայական կազմերի պայմանագրային զինծառայողներ,
3. **վարքագծի կանոններ**՝ Օրենքով սահմանված վարքագծի սկզբունքներից (հանրությանը ծառայելու գիտակցում, հավատարմություն հանրային շահին, բարեկրթություն և հարգալիրություն, բարեխղճություն, օբյեկտիվություն) բխող նորմեր, որոնք կարգավորում են Ծառայողի բարեվարք գործելակերպը՝ պաշտոնեական (ծառայողական) պարտականությունների (այսուհետ՝ պարտականություններ) կատարման ընթացքում և դրանից դուրս,
4. **նվեր**՝ Օրենքի իմաստով նվեր հանդիսացող ցանկացած գույքային առավելություն,
5. **բարեվարքություն**` ընդհանուր էթիկական արժեքներին, սկզբունքներին և էթիկայի նորմերին համապատասխան վարքագծի պահպանում, որի նպատակն է ամրապնդել մասնավոր շահերի նկատմամբ հանրային շահի գերակայությունը և պաշտպանությունը պետական համակարգում, հանրային իշխանության մարմիններում պաշտոն զբաղեցնող անձանց կողմից իրենց լիազորություններով պայմանավորված և կարգավիճակից բխող գործառույթների անկողմնակալ, ազնիվ և արդարացի իրականացումը, նրանց հաշվետու և թափանցիկ գործելակերպը,
6. **հանրային շահ**՝ սահմանադրական արժեք, որի պաշտպանության համար հիմնական իրավունքը կամ ազատությունը կարող է սահմանափակվել (հանրային շահի առարկան համընդհանուր, համամարդկային որոշակի բարիքներն են, որոնց առարկայացումը հասարակական կյանքում անհրաժեշտ նախապայման է հասարակության գոյատևման և հետագա զարգացման համար: Հանրային շահի կրողը հասարակությունն է՝ որպես մեկ միասնական, ամբողջական օրգանիզմ: Ընդ որում, շահը հանրային որակելու համար պարտադիր նախապայման չէ հասարակության բոլոր անդամների կողմից այդ շահի ընկալելի, ընդունելի լինելու հանգամանքը),
7. **հանրային ռեսուրսներ**՝ պարտականությունների իրականացման համար նախատեսված նյութատեխնիկական, ֆինանսական, տեղեկատվական և մարդկային ռեսուրսներ, աշխատաժամանակ, պետական կամ հանրային սեփականություն հանդիսացող այլ միջոցներ,
8. **շահերի բախում**՝ իրավիճակ, երբ Ծառայողի մասնավոր շահերն ազդում են կամ կարող են ազդել վերջինիս պարտականությունների անաչառ և օբյեկտիվ կատարման վրա,
9. **հովանավորչություն**՝ կողմնակալության ձև, երբ անձը ընտրվում կամ նշանակվում է որևէ պաշտոնի ի հաշիվ անձնական կապերի կամ պատկանելիության (քաղաքական, խմբային, կլանային)՝ անկախ իր որակավորումից և հանրային շահից,
10. **սեռական ոտնձգություն`** սեռական բնույթի խոսքային, ոչ խոսքային կամ ֆիզիկական գործողությամբ դրսևորվող ցանկացած վարքագիծ, որը նպատակ ունի խոցելու անձի արժանապատվությունը կամ հանգեցնում է դրան, մասնավորապես` ճնշող, թշնամական, նվաստացուցիչ, նվաստացնող կամ վիրավորական մթնոլորտ ստեղծելը։
11. Ծառայողը, իր պարտականությունների կատարման ընթացքում և ծառայությունից դուրս, պարտավոր է հետևել վարքագծի կանոններին։ Վարքագծի այն կանոնները, որոնցով ուղղակիորեն նախատեսված է Ծառայողի պարտականությունը հետևել դրանց ծառայողական պարտականությունների կատարման ընթացքում, կամ որոնք ուղղակիորեն բխում են ծառայողական պարտականություններից, չեն տարածվում Ծառայողի՝ ծառայությունից դուրս հարաբերությունների վրա։
12. Վարքագծի կանոնները չեն տարածվում օպերատիվ–հետախուզական գործունեության ընթացքում տեղի ունեցող հարաբերությունների վրա, եթե Ծառայողի կողմից այդ կանոններին հետևելը կարող է խոչընդոտել օպերատիվ–հետախուզական գործունեության մեթոդների և միջոցների կիրառմանը։
13. Կանոններով սահմանված վարքագծի նորմերին չհետևելու համար Ծառայողը կարող է ենթարկվել կարգապահական պատասխանատվության՝ օրենքով սահմանված կարգով։
14. Ծառայողները կարող են Կանոններով սահմանված վարքագծի նորմերի դրսևորման առնչությամբ մասնագիտական խորհրդատվության համար դիմել Հայաստանի Հանրապետության ազգային անվտանգության ծառայության բարեվարքության հարցերով կազմակերպչին (Հայաստանի Հանրապետության ազգային անվտանգության ծառայության կադրերի վարչություն):

**2․ ՀԱՆՐՈՒԹՅԱՆԸ ԾԱՌԱՅԵԼՈՒ ԳԻՏԱԿՑՄԱՆ ՍԿԶԲՈՒՆՔԻՑ ԲԽՈՂ ՎԱՐՔԱԳԾԻ ԿԱՆՈՆՆԵՐ**

1. Ծառայողը պարտավոր է իր պարտականությունների կատարման ընթացքում լինել ազնիվ, պահպանել օրինականության, համաչափության սկզբունքները և որոշումներ կայացնելիս հիմք ընդունել միայն տվյալ գործին վերաբերելի իրավական և փաստական հանգամանքները։
2. Ծառայողը պարտավոր է ձեռնպահ մնալ այնպիսի վարքագիծ դրսևորելուց, որը կարող է ընկալվել որպես հակաօրինական գործունեություն (գործողություն կամ անգործություն) կամ դրա խրախուսում կամ դրա նկատմամբ հանդուրժողականություն կամ անհարգալից վերաբերմունք օրինավոր վարքագծի նկատմամբ:
3. Ղեկավար պաշտոն զբաղեցնող Ծառայողը պարտավոր է օրինակ ծառայել և անձամբ պահպանել վարքագծի այն պահանջները, որոնք ակնկալում է մյուսներից։
4. Ղեկավար պաշտոն զբաղեցնող Ծառայողը պարտավոր է հստակորեն տիրապետել Ազգային անվտանգության մարմինների խնդիրներին և նպատակներին, դրանց մասին պատշաճ տեղեկացնել իրեն ենթակա անձնակազմին:
5. Ղեկավար պաշտոն զբաղեցնող Ծառայողը պարտավոր է, անհրաժեշտության դեպքում խորհրդակցելով բարեվարքության հարցերով կազմակերպչի հետ, պատասխանել Կանոնների պատշաճ իրագործման վերաբերյալ իրեն ենթակա անձնակազմի հարցերին։
6. Ղեկավար պաշտոն զբաղեցնող Ծառայողը պարտավոր է չտալ Հայաստանի Հանրապետության Սահմանադրությանը և օրենքներին հակասող, ինչպես նաև իր կամ կատարողի լիազորությունների շրջանակներից դուրս հանձնարարականներ:
7. Ղեկավար պաշտոն զբաղեցնող Ծառայողը պետք է ձեռնարկի բոլոր ողջամիտ քայլերն իրեն ենթակա անձնակազմի շրջանում Հայաստանի Հանրապետության օրենքների, Կանոնների և հանրային ծառայության սկզբունքների մասին իրազեկվածությունն ապահովելու ուղղությամբ, հետևողական լինի դրանց պահպանմանը:

**3․ ՀԱՆՐԱՅԻՆ ՇԱՀԻՆ ՀԱՎԱՏԱՐՄՈՒԹՅԱՆ ՍԿԶԲՈՒՆՔԻՑ ԲԽՈՂ ՎԱՐՔԱԳԾԻ ԿԱՆՈՆՆԵՐ**

1. Ծառայողը պարտավոր է լինել անաչառ և իր պարտականությունները կատարելիս գործել բացառապես հանրային շահից ելնելով։
2. Ծառայողն իրավունք չունի հանրային շահը ստորադասել իր կամ անհատների կամ խմբերի մասնավոր շահերին, գործել ի վնաս պետության, կախվածության մեջ դնել պարտականությունների կատարումն անձնական շահագրգռվածությունից։
3. Ծառայողը պարտավոր է ձեռնպահ մնալ այնպիսի գործողություններ կատարելուց, որոնք վարկաբեկում կամ նսեմացնում են զինվորական ծառայությունը, Ազգային անվտանգության մարմինների կամ Ազգային անվտանգության մարմինների ծառայողի հեղինակությունը։
4. Ծառայողը պարտավոր է խուսափել ցանկացած հովանավորչությունից, ձեռնպահ մնալ մասնավոր նպատակների համար որևէ ազդեցություն ձեռք բերելուն ուղղված գործողություններ կատարելուց, այդ թվում՝ իր պաշտոնեական դիրքն օգտագործելով կամ այլ անձի կամ կազմակերպությանը որևէ արտոնություն տրամադրելով կամ այդպիսիք տրամադրելու խոստումներ տալով։
5. Ծառայողը չպետք է իր պարտականությունների իրականացման հետ կապված նվերներ ընդունի կամ դրանք հետագայում ընդունելու համաձայնություն հայտնի՝ բացառությամբ Օրենքի իմաստով թույլատրելի համարվող նվերների:
6. Ծառայողը պետք է միջոցներ ձեռնարկի, որ իր ընտանիքի անդամները և Օրենքի իմաստով իր հետ փոխկապակցված այլ անձինք չընդունեն նվեր կամ այն հետագայում ընդունելու համաձայնություն չհայտնեն, եթե առկա է հնարավոր կամ իրական կապ իր պարտականությունների կատարման և ստացված նվերի միջև։
7. Ծառայողը պարտավոր է իր պարտականությունների կատարման ընթացքում խուսափել այնպիսի գործողություններից, որոնք առաջացնում են կամ կարող են առաջացնել շահերի բախում, կամ որոնց առկայության պայմաններում Ծառայողը հնարավորություն չի ունենա անաչառ և անկողմնակալ կատարելու իր պարտականությունները:
8. Ծառայողն իր պարտականությունների կատարման ընթացքում պարտավոր է խուսափել այնպիսի գործողության կատարումից կամ որոշման կայացումից, որը ողջամտորեն կարող է մեկնաբանվել որպես ուղղակի կամ անուղղակի անձնական շահով կամ Օրենքի իմաստով՝ իր հետ փոխկապակցված անձի շահով առաջնորդվել։
9. Ծառայողը պարտավոր է ձեռնարկել անհրաժեշտ միջոցառումներ կամ գործողություններ իր անձնական շահերի և իր պաշտոնից ու կարգավիճակից բխող շահերի միջև հնարավոր բախումը կանխելու համար։
10. Ծառայողը պարտավոր է ցանկացած շահերի բախման դեպքում այդ մասին տեղեկացնել իր անմիջական ղեկավարին կամ վերադասին, կատարել վերջիններիս կողմից կայացված՝ իրավիճակի լուծմանն ուղղված որոշումը։
11. Ծառայողը պարտավոր է առավելագույն ջանասիրությամբ ծառայել հանրությանը, հանրային շահին ու մարդու իրավունքների և ազատությունների պաշտպանության ապահովմանը, ի պաշտոնե վերապահված լիազորությունների, կարողությունների և իրավասության շրջանակներում պարտականությունները կատարել նվիրվածությամբ և առավելագույն արդյունավետությամբ:
12. Ծառայողը պարտավոր է իր ազնիվ վարքագծով օրինակ ծառայել այլ Ծառայողներին և հանրությանը:
13. Ծառայողը պարտավոր է Ազգային անվտանգության մարմինների գործունեության և այլ ոլորտներում առկա հանգամանքների վերաբերյալ քննադատական մտահոգություններ արտահայտելիս լինել հարգալից և զուսպ:

**4․ ԲԱՐԵԿՐԹՈՒԹՅԱՆ ԵՎ ՀԱՐԳԱԼԻՐՈՒԹՅԱՆ ՍԿԶԲՈՒՆՔԻՑ ԲԽՈՂ ՎԱՐՔԱԳԾԻ ԿԱՆՈՆՆԵՐ**

1. Ծառայողն ի պաշտոնե հանդես գալիս այլ անձանց հետ հաղորդակցության ժամանակ, այդ թվում՝ նամակագրությամբ կամ հեռախոսով հաղորդակցվելիս պարտավոր է ցանկացած իրավիճակում ցուցաբերել բարեկրթություն, քաղաքավարություն, նրբանկատություն, զսպվածություն, հավասարակշռվածություն և հարգալիրություն:
2. Ծառայողը, պարտականությունների կատարման ընթացքում, բացառությամբ օրենքով նախատեսված դեպքերի, պարտավոր է չգործադրել ֆիզիկական ուժ կամ դրա վերաբերյալ սպառնալիք չներկայացնել, ինչպես նաև չգործադրել հոգեբանական բռնություն։
3. Ծառայողը պարտավոր է զերծ մնալ ցանկացած տեսակի, այդ թվում՝ սեռական ոտնձգության դրսևորումներից կամ նման ոտնձգության տպավորություն ստեղծելուց:
4. Ծառայողը պարտավոր է ձեռնպահ մնալ այնպիսի վարքագիծ դրսևորելուց, որը կարող է ողջամտորեն ընկալվել որպես անհարգալից վերաբերմունք քաղաքացիների, ղեկավարների, ենթակաների կամ այլ ծառայակիցների նկատմամբ։
5. Ծառայողը պարտավոր է ցանկացած պայմաններում և իրավիճակներում զերծ մնալ Ազգային անվտանգության մարմինների կամ Ազգային անվտանգության մարմինների ծառայողի հեղինակությունը վարկաբեկող, նրանց նկատմամբ հանրության վստահությունը նվազեցնող կամ Ծառայողի անկողմնակալության, անաչառության և անկախության նկատմամբ կասկած հարուցող վարքագիծ դրսևորելուց:
6. Ծառայողը պարտավոր է Ազգային անվտանգության մարմինների վարչական շենքերի միջանցքներում և ընդհանուր օգտագործման այլ վայրերում անձանց հետ շփվելիս, ինչպես նաև բջջային հեռախոսով հաղորդակցվելիս դրսևորել զսպվածություն, հետևել բարեվարքության և քաղաքավարության կանոններին, այդ թվում՝ չաղմկել, չառաջացնել կուտակումներ, բացառել փողոցային խոսելաոճով զրուցելը և ողջագուրվելով (համբուրվելով) բարևելը։
7. Ծառայողը պարտավոր է պարտականությունների կատարման ընթացքում խուսափել կոնֆլիկտային իրավիճակներից, իսկ այդպիսիք առաջանալու դեպքում՝ պահպանել հանգստություն, բարեկրթություն։
8. Ծառայողը պարտավոր է աշխատանքի վայր և իր պարտականությունների իրականացման հետ կապված այլ վայրեր ներկայանալ պատշաճ տեսքով, այդ թվում՝ պահպանել արտաքին տեսքին ներկայացվող հետևյալ պահանջները․

1) չկրել վառ գունավորում ունեցող, խայտաբղետ, փայլփլուն, աչքի ընկնող զարդանախշերով, խորը բացվածքով կամ պատառոտված հագուստ, մարզահագուստ, երեկոյան զգեստ, հողաթափեր կամ համանման այլ կոշիկներ,

2) չկրել ներքնազգեստը ցուցադրող կամ թափանցող հագուստ,

3) չկրել մեջքի, որովայնի, կոնքերի, ազդրերի հատվածները կամ ուսերն ամբողջությամբ մերկացնող կամ թափանցող հագուստ,

4) չկրել կոշիկներն առանց գուլպա, սրունքները ցուցադրող, մարմինն ընդգծող կիպ տաբատ, կիսատաբատ, կարճաճիտ գուլպաներ (վերաբերում է արական սեռի Ծառայողներին),

5) չկրել ծաղկավոր, ցանցավոր, զարդանախշերով զուգագուլպաներ,

6) մարմնի տեսանելի մասերում չունենալ և չանել դաջվածքներ, ինչպես նաև փիրսինգներ (բացառությամբ իգական սեռի Ծառայողների՝ ականջօղ կրելու համար ականջաբլթակի հատվածում կատարած մեկ դակումի),

7) խուսափել դեմքի հատվածում արտահայտիչ, աչքին զարնվող կոսմետիկ միջամտություններից (սիլիկոնե շրթունքներ, արհեստական թարթիչներ և այլն)։

1. Ծառայողին արգելվում է օգտագործել թմրամիջոցներ կամ հոգեմետ (հոգեներգործուն) նյութեր (բացառությամբ Հայաստանի Հանրապետության օրենսդրությամբ սահմանված կարգով բժշկական նպատակներով թմրամիջոցների և հոգեմետ (հոգեներգործուն) նյութերի օգտագործման դեպքերի), ինչպես նաև ծառայության ընթացքում գործածել ոգելից խմիչքներ կամ դրանց ազդեցության տակ գտնվել աշխատավայրում կամ պարտականությունների կատարման այլ վայրում։
2. Ծառայողին արգելվում է աշխատանքի վայրում ծխել՝ բացառությամբ ծխելու համար սահմանված տարածքների, ինչպես նաև խախտել հրդեհային անվտանգության և սանիտարական նորմերն ու կանոնները:
3. Գործընկերների հետ հարաբերություններում Ծառայողը պարտավոր է ցուցաբերել հարգանք և բարեկրթություն՝ թույլ չտալով այնպիսի վարքագիծ, որը վնասում է անհատի արժանապատվությունն ու իրավունքները կամ ստեղծում է այնպիսի իրավիճակ, որը խոչընդոտում է պարտականությունների կատարմանը, խաթարում ստորաբաժանումում առկա գործընկերային մթնոլորտը։
4. Ծառայողը պարտավոր է հարգել իր գործընկերների կարծիքի արտահայտման ազատությունը, գործընկերոջ վերաբերյալ իր կարծիքն արտահայտել միայն նրա ներկայությամբ՝ պարզաբանելով բոլոր հիմքերը, գործընկերների հետ հարաբերություններում բացառել խտրականության որևէ դրսևորում։
5. Ծառայողը պարտավոր է ձեռնպահ մնալ հանրային ծառայության համակարգում պաշտոն զբաղեցնելու հանգամանքով պայմանավորված որևէ մեկի նկատմամբ արտոնյալ վերաբերմունք դրսևորելուց, ինչպիսի վերաբերմունք ողջամտորեն չէր դրսևորվի պաշտոն չզբաղեցնող անձի նկատմամբ։
6. Ղեկավար պաշտոններ զբաղեցնող Ծառայողները պարտավոր են ձեռնարկել անհրաժեշտ միջոցներ իրենց ենթակաների շրջանում կոնֆլիկտային իրավիճակները հաղթահարելու համար։
7. Ծառայողը պարտավոր է հարգել Հայաստանի Հանրապետության պետական խորհրդանիշները։
8. Ծառայողը պարտավոր է ձեռնպահ մնալ ծառայողական գործունեության համար նախատեսված տարածքներում Հայաստանի Հանրապետության պետական խորհրդանիշներից, պետական մարմինների՝ օրենսդրությամբ սահմանված խորհրդանիշներից ու տարբերանշաններից, լիազոր մարմինների կողմից ընդունված արարողակարգային խորհրդանիշներից և տարբերանշաններից, օտարերկրյա պատվիրակությունների հետ հանդիպումների ընթացքում՝ այդ պետությունների պետական խորհրդանիշներից, միջազգային կառույցների հետ հանդիպումների ընթացքում՝ այդ կառույցների խորհրդանիշներից ու տարբերանշաններից բացի որևէ այլ խորհրդանիշի կամ տարբերանշանի ցուցադրումից:
9. Ծառայողը պարտավոր է պահպանել «Լեզվի մասին» օրենքով սահմանված լեզվական պարտականությունը։
10. Ծառայողը պարտավոր է սոցիալական ցանցերում չկատարել որևէ գրառում կամ մեկնաբանություն, չհավանել կամ չտարածել գրառումներ, որոնք կարող են վնասել, նսեմացնել կամ այլ եղանակով արատավորել Ազգային անվտանգության մարմինների հեղինակությունը:
11. Ծառայողը պարտավոր է սոցիալական ցանցերում չմեկնաբանել, չքննադատել, չքննարկել Ազգային անվտանգության մարմինների գործառույթները, որոշումները, գործունեությանն առնչվող խնդիրները և իրավական հարցերը՝ բացառությամբ այն դեպքերի, երբ դա բխում է ի պաշտոնե իրականացվող գործառույթներից, ինչպես նաև դրանց վերաբերյալ չտարածել ոչ պաշտոնական լուրեր:
12. Ծառայողը պարտավոր է խուսափել սոցիալական ցանցերում անձնական այնպիսի լուսանկարներ և տեսագրություններ հրապարակելուց, որոնք կարող են Ազգային անվտանգության մարմիններին վարկաբեկող լուրերի տարածման պատճառ հանդիսանալ։

**5․ ԲԱՐԵԽՂՃՈՒԹՅԱՆ ՍԿԶԲՈՒՆՔԻՑ ԲԽՈՂ ՎԱՐՔԱԳԾԻ ԿԱՆՈՆՆԵՐ**

1. Ծառայողը պարտավոր է ազնվորեն և բարեխղճորեն կատարել իր պարտականությունները և չհրաժարվել դրանց կատարումից՝ բացառությամբ օրենքով նախատեսված դեպքերի։
2. Ծառայողը պարտավոր է իր աշխատաժամանակը չօգտագործել իր պաշտոնեական լիազորություններից դուրս այլ գործողություններ կատարելու համար, եթե կիրառելի նորմերին համապատասխան այլ բան չի համաձայնեցվել իր վերադասի կամ անմիջական ղեկավարի հետ։
3. Ծառայողը պարտավոր է ձեռնպահ մնալ պարտականությունների կատարման ընթացքում ստացված տեղեկատվությունն անձնական օգուտ կամ առավելություն ստանալու նպատակով օգտագործելուց։
4. Ծառայողը պետական գաղտնիք պարունակող տեղեկություններին առնչվելիս պարտավոր է կատարել պետական գաղտնիքի մասին Հայաստանի Հանրապետության օրենսդրության պահանջները։
5. Ծառայողը պարտավոր է մասնավոր զրույցների, ինչպես նաև պարտականությունների կատարման հետ չկապված այլ իրավիճակներում չբացահայտել պարտականությունների կատարման ընթացքում իրեն հայտնի դարձած տեղեկատվությունը, չտարածել չճշտված կամ ոչ հավաստի տեղեկատվություն։
6. Ծառայողը պարտավոր է իր պարտականություններից չբխող հետազոտություններում կամ աշխատություններում չօգտագործել ծառայության բերումով իրեն հայտնի դարձած այնպիսի տեղեկություններ, որոնք, թեև ենթակա են հրապարակման, սակայն դեռևս չեն հրապարակվել Ազգային անվտանգության մարմինների կողմից:
7. Ծառայողը պարտավոր է պահպանել ծառայողական պարտականությունների կատարման ընթացքում իրեն հայտնի դարձած՝ օրենքով պահպանվող տեղեկություններ պարունակող փաստաթղթերի և նյութերի հետ աշխատելու՝ օրենսդրությամբ սահմանված պահանջները:
8. Ծառայողը պարտավոր է միջոցներ ձեռնարկել, որպեսզի իր գիտական, մանկավարժական, ստեղծագործական, կրթական գործունեությունը բացասաբար չազդի իր առաջնահերթ և հիմնական պարտականությունների կատարման վրա։
9. Ծառայողը պարտավոր է արդյունավետորեն և խնայողաբար օգտագործել հանրային ռեսուրսները, այդ թվում՝ ծառայողական գույքը, ինչպես նաև չօգտագործել դրանք սեփական շահերը բավարարելու կամ այլ անձնական նպատակներով:

**6․ ՕԲՅԵԿՏԻՎՈՒԹՅԱՆ ՍԿԶԲՈՒՆՔԻՑ ԲԽՈՂ ՎԱՐՔԱԳԾԻ ԿԱՆՈՆՆԵՐ**

1. Ծառայողը պարտավոր է իր պարտականություններն իրականացնելիս դրսևորել անաչառություն, զերծ մնալ խոսքով կամ վարքագծով կողմնակալություն ցուցաբերելուց, գործել այնպես, որ ծառայակիցների մոտ նման կասկած չհարուցվի կամ ողջամտորեն նման տպավորություն չստեղծվի:
2. Ծառայողն իր պարտականություններն իրականացնելիս պարտավոր է չառաջնորդվել ենթադրություններով, մասնավոր նախասիրություններով, հույզերով, վախերով, անձնական վերաբերմունքով կամ այլ կողմնակի ներազդեցությամբ, հիմնվել բացառապես վերաբերելի փաստերի և հստակ չափանիշների վրա, առաջնորդվելով դրանց օբյեկտիվ վերլուծության արդյունքներով կայացված որոշումներով:
3. Ծառայողը պարտավոր է բացառել խտրական վերաբերմունքի դրսևորում որևէ կազմակերպության, խմբի կամ անհատի նկատմամբ՝ կապված նրա սեռի, ռասայի, մաշկի գույնի, էթնիկ կամ սոցիալական ծագման, գենետիկական հատկանիշների, լեզվի, կրոնի, աշխարհայացքի, քաղաքական կամ այլ հայացքների, ազգային պատկանելության, գույքային վիճակի, ծնունդի, հաշմանդամության, տարիքի կամ անձնական կամ սոցիալական բնույթի այլ հանգամանքների հետ:
4. Ծառայողը պարտավոր է մասնագիտական աջակցության, կարողությունների զարգացման, առաջխաղացման, պարգևատրման և ծառայողական գործունեությունից բխող այլ հարաբերություններում ցուցաբերել ոչ կանխակալ, արդարամիտ վերաբերմունք:
5. Ծառայողը պարտավոր է իր պարտականությունները կատարելիս դրսևորել քաղաքական զսպվածություն և չեզոքություն, այդ թվում՝ հրապարակայնորեն չարտահայտել քաղաքական տեսակետներ, զերծ մնալ քաղաքական բնույթի հանրային ելույթներ ունենալուց, քաղաքական կողմնորոշում ունեցող հոդվածներ հրապարակելուց։